OpenLLM-France/wikimedia huggingface dataset:
# Canon EOS 500

La Canon EOS 500 (coneguda com a EOS Kiss al Japó, EOS Rebel XS a Amèrica del Nord) és una càmera SLR de 35mm fabricada per Canon entre el setembre de 1993 i el 1996. Aquesta forma part de la gamma Canon EOS i estava destinada a fotògrafs principiants.
Aquesta va substituir a l'EOS 1000 i va ser substituïda per l'EOS 500N (New EOS Kiss al Japó, EOS Rebel G a Amèrica del Nord) el 1996.

## Característiques

La Canon EOS 500 incorpora un obturador de pla focal amb velocitats seleccionables de 30 fins a 1/2000 segons. El sistema que mesura la llum inclou un díode de silici amb modes de mesura avaluatiu, parcial central i mitjana ponderada al centre amb un rang de 2 a 20 EV. La sensibilitat ISO es pot configurar de 6 fins a 6.400 ISO. L'enfocament es pot configurar en manual o automàtic des de l'objectiu.
La càmera consta dels següents modes d'exposició: prioritat d'obertura, prioritat d'obturació, programa, profunditat de camp AE, exposició manual i modes d'escena de retrat, paisatge, macro i esport. També consta d'un mode de compensació d'exposició que es pot seleccionar de -2 a +2 en 1/2 passes.
Aquesta, incorpora un flaix emergent amb un número guia de 12. La càrrega i bobinat de la pel·lícula és automàtica. La pel·lícula avança fins a 3 fotogrames per segon. Utilitza dues piles de liti CR123A de 3V.
Aquest model incorpora una alerta, la qual avisa que la fotografia pot sortir moguda, això passa quan la velocitat d'obturació és automàtica i es troba entre 0 i 0,5 passes més lenta que 1/distància focal utilitzada. Per exemple si s'està utilitzant un 50mm i s'està disparant a 1/30 segons.

## Rebel X

El novembre de 1993, als EUA es va presentar aquesta versió de la Rebel XS. Les úniques diferències són que aquest model no consta de flaix integrat. Aquest model també pesa 55 grams menys que el model XS.

## Referències

* ↑ «EOS1000 QD/QD-P» (en anglès). Canon camera museum.
* ↑ «New EOS Kiss» (en anglès). Canon camera museum.
* ↑ «Camera Hall - Film Cameras - EOS» (en anglès). Canon camera museum.
* 1 2 3 «Technical Specifications for EOS 500 / REBEL XS / EOS Kiss» (en anglès). MIR.
* ↑ «Instructions Canon EOS 500 / 500 QD» (en anglès). Canon.
* ↑ «Canon EOS Rebel XS» (en anglès). Lens DB.
* ↑ «EOS Kiss» (en anglès). Canon camera museum.
* ↑ «EOS REBEL X» (en anglès). Canon camera museum.
* ↑ «Canon EOS Rebel X» (en anglès). Lens DB.
# Guionet

El guionet és un signe de puntuació que s'escriu amb una ratlla horitzontal enmig de la línia d'escriptura (-). No s'ha de confondre amb el guió, més llarg.

## Usos

* Separa algunes paraules compostes (Puig-reig), el verb dels pronoms febles enclítics (anar-hi) i les xifres (vint-i-u);
* Separa les paraules a final de línia per mantenir l'homogeneïtat de la pàgina (que quedin rectes els marges);
* Separa el dia, el mes i l'any quan s'indica la data per escrit als països mediterranis;
S'empra el guionet en els següents casos:
* En els numerals, per a separar les desenes de les unitats i les unitats de les centenes (D-U-C): trenta-cinc, dos-cents.
* En mots composts:
** quan comencen amb el nom d'un punt cardinal: sud-americà
** quan són una repetició onomatopeica d'un mateix mot o un mot similar: bum-bum, tic-tac, baliga-balaga
** en paraules compostes quan el primer element acaba en vocal i el segon comença en r-, s- o x-: mata-rates, penya-segat, escura-xemeneies
** quan la unió de dos mots pot provocar lectures errònies: pit-roig
* En els pronoms febles, quan van darrere el verb i aquest acaba en consonant o –u: dir-ho, atureu-vos, aneu-vos-en
* A la fi de línia, per a partir paraules.
Cal recordar que:
* No es pot deixar cap vocal sola ni al començament ni a la fi de la línia: Ma-ria, (no Mari-a)
* Cal separar correctament els dígrafs.

## Usos moderns

* Amb el consum massiu de continguts a Internet, el guionet ha esdevingut el separador més emprat per editors de tot el món, amb prevalença sobre altres signes com «_». A la pràctica s'ha convertit en l'opció més estesa per generar les anomenades urls amigables, és a dir aquelles adreces web auto descriptives en llenguatge humà.

## Referències

* ↑ «Prevalència del guionet com a separador semàntic en URLs», 09-03-2022. [Consulta: 9 març 2022].
* «Guionet». Recursos lingüístics de la UPC. Servei de Llengües i Terminologia de la Universitat Politècnica de Catalunya. [Consulta: 19 novembre 2024].
# Koku

El koku (石) era una unitat de volum al Japó, equivalent a deu shaku cúbics. Per definició, 3,5937 koku són equivalents a un metre cúbic, o un koku és aproximadament 278,3 litres. El koku va ser originalment definit per la quantitat d'arròs històricament suficient per alimentar una persona un any (un masu era la quantitat d'arròs suficient per alimentar una persona un dia). Un koku d'arròs té un pes d'uns 150 kilograms.
El 1891, un petit koku va ser definit com aquell koku equivalent exactament a 240100/1331 litres, que és aproximadament 180.39 litres.
Durant el període Edo de la història del Japó, cada han (feu) tenia una valoració de la seva riquesa, i el koku n'era la unitat de mesura. El han més petit era de 10.000 koku i el més gran (a excepció dels dominis del shogun) era el Kaga han anomenat també com el domini del milió de kokus. Molts samurais, incloent-hi els hatamoto, rebien estipendis en koku, mentre alguns els rebien en salaris. Als dominis de Tōhoku i Hokkaidō, on l'arròs no pot ser cultivat, l'economia també es mesurava amb koku, però no estava ajustat any per any. Hi havia han amb una economia més gran de la que els koku indicava i els permetia fons per desenvolupar projectes.
El koku també va ser utilitzat per mesurar el pes que podia transportar un vaixell quan tota la seva càrrega era d'arròs. Els vaixells més petits podien portar 50 koku (7,5 tones) i els més grans 1.000 kokus (150 tones).
Al període Meiji (1868-1912), les unitats japoneses com el koku van ser abolides i el sistema mètric va ser instal·lat.
El Hyakumangoku Matsuri (Festival del Milió de Koku) a Kanazawa celebra l'arribada de Maeda Toshiie a la ciutat el 1583, tot i que els ingressos de Maeda no van aconseguir arribar al milió de koku fins a la batalla de Sekigahara el 1600.
El koku encara es fa servir habitualment en la indústria de la fusta al Japó.
# Cantons del Baix Rin

Els Cantons del Baix Rin (Gran Est) són 23 i s'agrupen en cinc districtes. Fins al 2015 hi havia 44 i en 7 districtes.

## Fins al 2015

| Districte | Cantó | Població (1999) | Extensió in km² | Comunes |
| Districte de Haguenau | Bischwiller | 43.762 | 180,13 | 21 |
| | Haguenau | 49.593 | 275,29 | 16 |
| | Niederbronn-les-Bains | 27.089 | 210,32 | 19 |
| Districte de Molsheim | Molsheim | 37.503 | 203,60 | 20 |
| | Rosheim | 15,645 | 133,23 | 9 |
| | Saales | 3.481 | 85,83 | 7 |
| | Schirmeck | 12.996 | 167,14 | 16 |
| | Wasselonne | 19.979 | 155,22 | 17 |
| Districte de Saverne | Bouxwiller | 18.368 | 166,63 | 19 |
| | Drulingen | 11.186 | 163,97 | 26 |
| | Marmoutier | 10.584 | 122,58 | 25 |
| | La Petite-Pierre | 9.960 | 196,20 | 20 |
| | Sarre-Union | 14.503 | 223,21 | 20 |
| | Saverne | 23.650 | 130,32 | 18 |
| Districte de Sélestat-Erstein | Barr | 17.567 | 163,66 | 16 |
| | Benfeld | 17.697 | 126,21 | 13 |
| | Erstein | 22.419 | 135,27 | 14 |
| | Marckolsheim | 19.392 | 217,92 | 21 |
| | Obernai | 19.982 | 93,90 | 10 |
| | Sélestat | 28.028 | 132,59 | 9 |
| | Villé | 9.768 | 111,02 | 18 |
| Districte de Strasbourg-Campagne | Bischheim | 27.489 | 7,83 | 2 |
| | Brumath | 45.038 | 198,49 | 21 |
| | Geispolsheim | 30.109 | 97,38 | 10 |
| | Hochfelden | 15.223 | 133,91 | 29 |
| | Illkirch-Graffenstaden | 51.436 | 35,01 | 3 |
| | Mundolsheim | 45.029 | 71,74 | 14 |
| | Schiltigheim | 30.841 | 7,63 | 1 |
| | Truchtersheim | 19.259 | 132,32 | 24 |
| Districte de Strasbourg-Ville | Strasbourg-1 | 23.756 | | 1 |
| | Strasbourg-2 | 21.362 | | 1 |
| | Strasbourg-3 | 24.893 | | 1 |
| | Strasbourg-4 | 20.756 | | 1 |
| | Strasbourg-5 | 22.402 | | 1 |
| | Strasbourg-6 | 42.549 | | 1 |
| | Strasbourg-7 | 25.533 | | 1 |
| | Strasbourg-8 | 25.518 | | 1 |
| | Strasbourg-9 | 31.331 | | 1 |
| | Strasbourg-10 | 26.015 | | 1 |
| Districte de Wissembourg | Lauterbourg | 4.047 | 43,34 | 5 |
| | Seltz | 12.055 | 106,49 | 14 |
| | Soultz-sous-Forêts | 18.295 | 150,56 | 19 |
| | Wissembourg | 17.256 | 197,07 | 13 |
| | Wœrth | 11.821 | 100,93 | 17 |

## 2015

Una nova redistribució territorial va ser definida per decret del 18 de febrer de 2014, per al departament del Baix Rin, que va entrar en vigor en el moment de la primera renovació general d'assemblearis departamentals després d'aquest decret, qüestió que va passar al març de 2015.
Es va reduir de 44 a 23 cantons.
* Bischwiller
* Bouxwiller
* Brumath
* Erstein
* Haguenau
* Hœnheim
* Illkirch-Graffenstaden
* Ingwiller
* Lingolsheim
* Molsheim
* Mutzig
* Obernai
* Reichshoffen
* Saverne
* Schiltigheim
* Sélestat
* Estrasburg-1
* Estrasburg-2
* Estrasburg-3
* Estrasburg-4
* Estrasburg-5
* Estrasburg-6
* Wissembourg

## Referències

* ↑ Décret n° 2014-185 du 18 février 2014 portant délimitation des cantons dans le département du Bas-Rhin
# Scarborough

Scarborough és una localitat situada en la costa del Mar del Nord al comtat de North Yorkshire, Yorkshire, Anglaterra, amb 50.135 habitants. La part moderna de la vila se situa entre els 30 i els 70 metres sobre el nivell del mar, mentre que la seva part antiga està al costat del port, protegida per un rocós cap. És la ciutat amb més turisme de la zona de Yorkshire, constituint un dels seus majors atractius turístics el castell de Scarborough.
# Bandera de Polònia

La bandera de Polònia està formada per dues franges horitzontals d'iguals dimensions, la franja superior és de color blanc i la inferior és vermella. Posseeix unes proporcions 5:8.
Existeix una versió amb l'escut nacional, la bandera d'Estat, que es fa servir en l'estranger com bandera de les representacions diplomàtiques i que és també la bandera de la marina mercant.
Els colors de la bandera de Polònia provenen de l'escut nacional, la part blanca representa a l'Àguila Blanca i la part vermella el color del camp de l'escut. Els seus orígens es remunten al segle xiii, quan l'àguila blanca va ser fixada sobre una superfície vermella pels prínceps de la dinastia dels Piast.
El blanc i el vermell van començar a aparèixer en els escuts, estendards i guions de la cavalleria, passant a figurar en les banderes militars. Recuperada la independència, oficialment és la bandera de Polònia des de l'1 d'agost de 1919.

## Vegeu també

* Banderes de Mònaco, Indonèsia, colors idèntics en diferent ordre.
* Llista de les banderes de Polònia
# Clas Thunberg

Clas Thunberg (Hèlsinki, Gran Ducat de Finlàndia 1893 - íd. 1973) fou un patinador de velocitat sobre gel finlandès, un dels millors esportites d'aquesta disciplina i guanyador de set medalles olímpiques.

## Biografia

Va néixer el 5 d'abril de 1893 a la ciutat de Hèlsinki, en aquells moments capital del Gran Ducat de Finlàndia i que avui en dia és capital de Finlàndia. Morí a la seva residència de Hèlsinki el 28 d'abril de 1973.

## Carrera esportiva

Va començar a practicar el patinatge de velocitat sobre gel als 18 anys, si bé no fou fins als 28 anys que aconseguí la seva primera victòria en el Campionat d'Europa de patinatge de velocitat, victòria que repetiria en quatre ocasions més.
L'any 1923 aconseguí la victòria en el Campionat del Món de patinatge, victòria que repetiria els anys 1925, 1928, 1929 i 1931. Així mateix es convertí en campió del seu país en cinc ocasions (1920, 1922, 1924, 1927 i 1928).
Especialitzat en distàncies curtes, especialment en els 500 m. i 5.000 m., en els Jocs Olímpics d'hivern de 1924 disputats a Chamonix (França) aconseguí la victòria en les proves de 1.500, 5.000 i combinada, així com una medalla de plata en la prova de 10.000 m. i una medalla de bronze en la prova de 500 m, esdevenint l'esportista més guardonat en aquells Jocs. Posteriorment en els Jocs Olímpics d'hivern de 1928 realitzats a Sankt Moritz (Suïssa) aconseguí la victòria de 500 i 1.500 metres. En aquests Jocs Olímpics es convertí en el patinador de més edat que ha guanyar una medalla d'or en aquest campionat, al fer-ho a l'edat de 34 anys.

### Rècords del món

Al llarg de la seva carrera establí diversos rècords:
| Prova | Temps | Data | Seu |
| 500 m | 42.8 | 19 de gener de 1929 | Davos |
| 1000 m | 1:28.4 | 11 de gener de 1930 | Davos |
| 500 m | 42.6 | 13 de gener de 1931 | Sankt Moritz |
| 3000 m | 5:19.2 | 8 de gener de 1932 | Davos |

### Rècords personals

| Prova | Temps | Data | Seu | Rècord del món |
| 500 m | 42.6 | 13 de gener 1931 | Sankt Moritz | 42.8 |
| 1000 m | 1:27.4 | 4 de març de 1931 | Oslo | 1:28.4 |
| 1500 m | 2:18.1 | 11 de gener de 1930 | Davos | 2:17.4 |
| 3000 m | 5:00.6 | 21 de febrer de 1933 | Davos | 5:19.2 |
| 5000 m | 8:32.6 | 4 de febrer de 1928 | Davos | 8:26.5 |
| 10000 m | 17:34.8 | 5 de febrer de 1928 | Davos | 17:22.6 |
    el rècord aconseguit per Thunberg en 3.000 metres no fou reconegut com a rècord del món per la Federació Internacional de Patinatge.

## Referències

* 1 2 3 4 5 6 «Olympedia – Clas Thunberg». [Consulta: 30 gener 2024].
* ↑ «Clas Thunberg». SpeedSkatingStats.com. [Consulta: 25 agost 2012].

## Enllaços externs

* (anglès) www.skateresults.com - Clas Thunberg Arxivat 2016-03-03 a Wayback Machine.
# Claude Perron

Claude Perron (Nantes, 23 de gener de 1966) és una actriu francesa.

## Trajectòria

Claude Perron es va formar al Conservatoire national supérieur d'art dramatique de París. Va debutar al teatre l'any 1989 a La mer est trop loin de J. G Nordmann. A l'IN d'Avinyó, l'any 1995, va actuar en la creació de La servante, obra escrita i dirigida per Olivier Py. El 1997, va debutar al cinema a Bernie d'Albert Dupontel.
Més endavant, va treballar tant al teatre (Tartuf, o l'impostor de Molière al Theatre Royal Haymarket amb Paul Anderson) com a la televisió (Emily a París).
L'any 2000 va interpretar a una estranya propietària d'un sex-shop a Amélie de Jean-Pierre Jeunet. Ha rodat per a diversos directors com Jean-Luc Godard, Chantal Lauby, Jean-Paul Rappeneau, Yvan Attal i Bruno Podalydès.

## Referències

* ↑ «Tout le casting du film BigBug» (en francès). [Consulta: 16 març 2023].
* ↑ «Tout le casting du film Jeff Panacloc - A la poursuite de Jean-Marc» (en francès). [Consulta: 16 març 2023].
* ↑ «Palmarès 2007 - fftv», 14-06-2020. Arxivat de l'original el 2020-06-14. [Consulta: 18 febrer 2024].
* ↑ «Tout le casting du film Bernie» (en francès). AlloCine. [Consulta: 18 febrer 2024].
* ↑ «Casting Balenciaga S01» (en francès). [Consulta: 16 març 2023].
* ↑ Belgravia: The Next Chapter. Carnival Film & Television, Epix Studios.
# Ayobami Adebayo

Ayobami Adebayo (ioruba: Ayobami) (Lagos, 29 de gener de 1988) és un escriptora nigeriana. La novel·la amb la qual va debutar el 2017, Queda't amb mi, publicada en català per Angle Editorial, va guanyar el Premi 9mobile de Literatura i el Prix Les Afriques. Va rebre el premi The Future Awards Africa per les arts i la cultura del 2017.

## Referències

* ↑ «When fake news is funny (and when it's not)» (en anglès). , 23-03-2017 [Consulta: 3 abril 2017].
* ↑ «Queda't amb mi». [Consulta: 26 novembre 2023].
* ↑ Murua, James. «Ayobami Adebayo is 9mobile Prize for Literature 2017 winner». James Murua's African Literature Blog, 08-08-2019. Arxivat de l'original el 14 agost 2019. [Consulta: 14 agost 2019].
* ↑ Ndeche, Chidirim. «The Future Awards Africa 2017: Full List Of Winners». guardian.ng, 10-12-2017. [Consulta: 2 març 2021].
# Clima glacial

El clima glacial o clima de casquet polar (en anglès ice cap climate) és un clima polar on la temperatura mitjana mensual no supera els 0 °C. Es localitza i generalment cobreix zones situades a gran altitud i regions polars entre 60-90° de latitud nord i sud com l'Antàrtida i algunes de les illes i arxipèlags al nord del Canadà i Rússia.
El clima inclou les àrees amb de les temperatures més fredes de la terra a prop dels pols amb temperatures molt fredes durant tot l'any i encara més durant la llarga nit polar. La humitat de l'aire és tan baixa que la precipitació s'assembla a la de la majoria dels deserts. per això, els climatòlegs han descrit el clima de casquet polar com de "desert polar".
La major part de la superfície de Groenlàndia està sota la influència del clima de casquet polar, llevat de les àrees costaneres, que mantenen la influència marítima i s'acosten més al clima de tipus ET. Algunes regions de les illes de l'arxipèlag de Svalbard a Noruega mostren un clima EF. Les zones amb climes de casquet polar, normalment estan cobertes per una capa permanent de gel i no tenen vegetació. La vida animal és limita normalment a prop dels marges oceànics. El clima és extremadament dur i inhòspit per a la vida humana, reduïda a les estacions d'investigació que hi ha disperses a l'Antàrtida i a l'interior de Groenlàndia.
D'acord amb la classificació climàtica de Köppen, el clima de casquet polar es designa amb el codi EF. Els casquets polars, tant del nord com del sud, es defineixen per un clima per dessota de 0 °C . Aquestes àrees se situen al voltant dels pols de la Terra i al capdamunt dels cims de les muntanyes més altes.
Com que la temperatura es manté per dessota del punt de fusió, la neu o el gel s'acumulen i hi romanen permanentment engruixint la capa de gel. El clima de casquet polar és diferent del clima de la tundra ET, que té una temporada d'estiu on les temperatures superen els 0°C durant alguns mesos. Això fa que el gel es fongui i això permet l'establiment de la vegetació. Als casquets polars això no es produeix.
El clima de casquet polar és el més fred de la Terra com el de l'estació Vostok a l'Antàrtida que amb una temperatura mitjana de -55,2 °C, és el lloc més fred del món, i el lloc on també s'hi ha registrat la temperatura més baixa, -89,2 °C.

## Referències

* ↑ «Ice cap climate (EF)» (en anglès). SKYLibrary.aero, 2023. [Consulta: 10 novembre 2023].
* 1 2 3 4 Bada, F.. «Distinction From Tundra Climate, What Is An Ice Cap Climate?» (en anglès). Worldatlas, 13-11-2018. [Consulta: 10 novembre 2023].
* ↑ Michael E. Ritter. «Ice Cap Climate» (en anglès). LibreTexts, Geosciences, 2023. [Consulta: 26 octubre 2023].
* ↑ McKnight, Tom L; Hess, Darrel (2000). "Climate Zones and Types: The Köppen System". Physical Geography: A Landscape Appreciation. Upper Saddle River, NJ: Prentice Hall. pp. 235–7. ISBN 978-0-13-020263-5.
* ↑ M. C. Peel; B. L. Finlayson; T. A. McMahon. «Updated world map of the Koppen-Geiger climate classification» (en anglès). Hydrology and Earth System Sciences Discussions, 2007. [Consulta: 20 octubre 2023].
* ↑ Sawal, I.. «Where is the coldest place on Earth?» (en anglès). Newscientist, 2023.
# Ayyub ibn Habib al-Lakhmí

Ayyub ibn Habib al-Lakhmí (segle VII - Després de 717) fou el segon valí omeia de l'Al-Àndalus (716) que va succeir al seu cosí Abd al-Aziz ibn Musa.
Fill d'una germana de Mussa ibn Nussayr, conquistador del regne visigot de Toledo, va ser nomenat interinament valí de l'Àndalus després de l'assassinat del seu cosí Abd-al-Aziz ibn Mussa, càrrec que va exercir fins a l'arribada del nou valí designat pel governador d'Ifríqiya, Al-Hurr ath-Thaqafí.

## Referències

* 1 2 Flood, Timothy M. Rulers and Realms in Medieval Iberia, 711-1492 (en anglès). McFarland, 2018-11-27. ISBN 978-1-4766-7471-1.
* 1 2 «Ayyub b. Habib Al-Lajmi | Real Academia de la Historia». [Consulta: 26 octubre 2024].
# Carver (Massachusetts)

Carver és una població dels Estats Units a l'estat de Massachusetts. Segons el cens del 2008 tenia 11.574 habitants.

## Demografia

Segons el cens del 2000, Carver tenia 11.163 habitants, 3.984 habitatges, i 3.011 famílies. La densitat de població era de 114,8 habitants per km².
Dels 3.984 habitatges en un 36,6% hi vivien nens de menys de 18 anys, en un 63,3% hi vivien parelles casades, en un 8,7% dones solteres, i en un 24,4% no eren unitats familiars. En el 19,7% dels habitatges hi vivien persones soles l'11,7% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,8 i el nombre mitjà de persones que vivien en cada família era de 3,23.
Per edats la població es repartia de la següent manera: un 27,3% tenia menys de 18 anys, un 6,9% entre 18 i 24, un 28,3% entre 25 i 44, un 22,8% de 45 a 60 i un 14,8% 65 anys o més.
L'edat mediana era de 37 anys. Per cada 100 dones de 18 o més anys hi havia 90,9 homes.
La renda mediana per habitatge era de 53.506 $ i la renda mediana per família de 61.738$. Els homes tenien una renda mediana de 46.414 $ mentre que les dones 28.336$. La renda per capita de la població era de 20.398$. Entorn del 4,6% de les famílies i el 5% de la població estaven per davall del llindar de pobresa.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Carver». American Fact Finder. Oficina del Cens dels Estats Units, 12-01-2010. Arxivat de l'original el 2020-02-14. [Consulta: 3 agost 2010].
* ↑ «Geographic Comparison Table- Carver». American Fact Finder. Oficina del Cens dels Estats Units, 12-01-2010.
# Texcoco

Texcoco fou un cacicat de l'Amèrica precolombina, a Mèxic, conquerit pels asteques el 1428. Es calcula que abans de la conquesta espanyola de l'Imperi Asteca tenia una població de més de 24.000 persones i una superfície d'unes 450 hectàrees.

## Tlatoani

* Quinatzin, 1298-1357
* Techotlalatzin (fill), 1357-1409
* Ixtlilxochitl I, 1409-1418
* Tezozomoc 1418
* Conquerit pels tecpaneques 1418-1427
* Netzahualcoyotl (fill d'Ixtlixochitl) 1427-1428
* als asteques 1428

## Referències

* ↑ Smith, 2005, p. 411.
* 1 2 3 Brokaw i Lee, 2016, p. 293.

## Bibliografia

* Brokaw, Galen; Lee, Jongsoo. Fernando de Alva Ixtlilxochitl and His Legacy (en anglès). University of Arizona Press, 2016. ISBN 978-0-8165-0072-7.
* Smith, Michael E. «City Size in Late Post-Classic Mesoamerica» (PDF) (en anglès). Journal of Urban History, vol. 31, 4, 2005, pàg. 403-434. DOI: 10.1177/0096144204274396.
# Chandler (Minnesota)

Chandler és una població dels Estats Units a l'estat de Minnesota. Segons el cens del 2000 tenia 276 habitants.

## Demografia

Segons el cens del 2000, Chandler tenia 276 habitants, 113 habitatges, i 72 famílies. La densitat de població era de 131,6 habitants per km².
Dels 113 habitatges en un 24,8% hi vivien nens de menys de 18 anys, en un 57,5% hi vivien parelles casades, en un 3,5% dones solteres, i en un 35,4% no eren unitats familiars. En el 33,6% dels habitatges hi vivien persones soles el 26,5% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,44 i el nombre mitjà de persones que vivien en cada família era de 3,14.
Per edats la població es repartia de la següent manera: un 24,6% tenia menys de 18 anys, un 8,7% entre 18 i 24, un 19,2% entre 25 i 44, un 20,3% de 45 a 60 i un 27,2% 65 anys o més.
L'edat mediana era de 43 anys. Per cada 100 dones de 18 o més anys hi havia 87,4 homes.
La renda mediana per habitatge era de 26.875 $ i la renda mediana per família de 38.542 $. Els homes tenien una renda mediana de 30.417 $ mentre que les dones 20.000 $. La renda per capita de la població era de 16.134 $. Entorn del 6,8% de les famílies i el 15,1% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Chandler». American Fact Finder. Oficina del Cens dels Estats Units, 12-01-2010. Arxivat de l'original el 2020-02-15. [Consulta: 7 agost 2010].
* ↑ «Geographic Comparison Table- Chandler». American Fact Finder. Oficina del Cens dels Estats Units, 12-01-2010. Arxivat de l'original el 2020-02-12. [Consulta: 7 agost 2010].